Wat vroue van hul finansies moet weet | Vrouekeur
Wat vroue van hul finansies moet weet
written by Vrouekeur Staff 13/07/2016
Baie vroue kom eers ná 'n egskeiding, die dood of die ernstige siekte van 'n eggenoot agter dat hulle nie weet hoe om hul geldsake te hanteer nie.
Hulle het moontlik nooit geleer hoe om met finansiële aspekte te werk en geldsake te hanteer nie. Dit kan katastrofiese gevolge vir so 'n vrou en haar kinders inhou. Om skielik met verbandskuld, motorpaaiemente, skoolgeld, polisse en boonop begrafnisreëlings te doen te kry, is nie maklik nie, veral as jy nie weet hoe om dit te hanteer of weet waar alles gehou word nie.
Dit het al selfs gebeur dat 'n vrou nie eens weet waar en hoe om 'n munisipale rekening te betaal nie. Ons het gaan kyk na dit wat vroue moet weet.
Sorg dat jy weet waar alle belangrike dokumente soos testamente, geboortesertifikate, rekeningnommers en polisdokumentasie gebêre word. As jou man iets sou oorkom, moet jy weet waar alles gevind kan word.
As jy eenlopend is, is dit belangrik dat alles goed georganiseerd en bymekaar gehou word en dat 'n naasbestaande weet waar dit gehou word as jy iets sou oorkom.
Maak afskrifte van belangrike dokumente sodat jy dit kan gebruik as die oorspronklikes verlore raak.
Sorg dat jy verstaan wat in jou versekeringsdokumente staan en wat dit alles behels en beteken.
Maak seker dat jy nie oor- of onderverseker is nie. As jy enigsins twyfel, maak 'n afspraak met 'n kundige versekeringsmakelaar wat dinge aan jou kan verduidelik. Maak seker dat jy die premieverhogings in die toekoms sal kan bybring.
Praat gerus met jou man hieroor. Lewensversekering kan gemoedsrus bring en vir 'n inkomste vir jou en jou kinders sorg wanneer jou man nie meer daar is nie. Dit is belangrik om jou kinders se toekomstige opvoeding en onderhoud in ag te neem wanneer julle oor die bedrag van die lewenspolis praat.
As jy sonder 'n testament te sterwe kom, sal die landswette bepaal wat van jou besittings gaan word. Jy sal dus intestaat sterf, wat eenvoudig beteken "sonder enige wettige testament". In hierdie geval tree die instestate erfregreëls in werking.
Onthou dat mondelingse wense en beloftes geen wetlike invloed of gevolg het nie. Stel dus so gou as moontlik 'n testament op, ten einde jou gesin baie ellende te bespaar.
In jou testament moet jy ook jou minderjarige kinders se voog benoem sodat daar iemand is wat na hul belange kan omsien as jy en hul pa gelyktydig te sterwe sou kom.
'n Naasbestaande wat jy vertrou, moet weet waar jou testament bewaar word en wie jou boedel gaan beredder.
Ma van die jaar: 10+ dinge wat jy nooit vir 'n ma…
careerentertainmentfinansiesgeldlifestylemoneypersonal financevrouevroue finansiesvroue gedvrouekeur geld